на птиците с цел борба с тази болест и ограничаване на нейното разпространение. Ветеринарните органи на Съединените щати продължават да не издават временно ветеринарни сертификати за пратки със стоки, предназначени за износ за Съюза, или транзитно преминаване през Съюза, от засегнатите окръзи в щатите Тенеси и Алабама, които са подложени на ограничения поради наличието на тази болест и са предмет на съюзни мерки за регионализация в съответствие с Регламент (ЕО) No 798/2008.
 (12)
 От средата на март 2017 г. в Съединените щати не са регистрирани нови огнища на високопатогенна инфлуенца по птиците. Съединените щати предоставиха актуализирана информация за епидемиологичната обстановка в държавата и предприетите от тях мерки за предотвратяване на по-нататъшното разпространение на високопатогенната инфлуенца по птиците, която вече е анализирана от Комисията. Освен това Съединените щати докладваха за приключването на мерките за почистване и дезинфекция след унищожаването на домашните птици в стопанствата в щата Тенеси, в които през март 2017 г. са регистрирани въпросните огнища на високопатогенна инфлуенца по птиците.
 (13)
 Въз основа на анализа на информацията, предоставена от Съединените щати, както и на залегналите в споразумението ангажименти и на гаранциите, предоставени от Съединените щати, е целесъобразно да се посочи датата, от която засегнатите окръзи в щатите Тенеси и Алабама, които са били подложени на ветеринарни ограничения във връзка с наличието през март 2017 г. на огнища на високопатогенна инфлуенца по птиците, могат отново, в съответствие с член 9 от Регламент (ЕО) No 798/2008, да се считат за свободни от високопатогенна инфлуенца по птиците и следва да бъдат разрешени отново вносът в Съюза и транзитното преминаване през неговата територия на определени стоки от домашни птици с произход от тези зони.
 (14)
 Поради това вписването за Съединените щати в списъка в част 1 от приложение I към Регламент (ЕО) No 798/2008 следва да се измени с цел да бъде отчетена настоящата епидемиологична обстановка в посочената трета държава.
 (15)
 Южна Африка фигурира в част 1 от приложение I към Регламент (ЕО) No 798/2008 като трета държава, от която вносът в Съюза и транзитното преминаване през неговата територия на някои стоки от домашни птици са разрешени за цялата ѝ територия. По-специално, вносът в Съюза и транзитното преминаване през неговата територия на месо от щраусови птици, отглеждани в стопанства за консумация от човека, са разрешени по силата на специфичното условие „H“, установено в част 2 от приложение I към Регламент (ЕО) No 798/2008, която предвижда, че при специфични условия, в случай на поява на огнище на високопатогенна инфлуенца по птиците, вносът на такова месо може да остане разрешен, ако то е добито от щраусови птици, произхождащи от регистрирано затворено стопанство за щраусови птици, свободно от високопатогенна инфлуенца по птиците.
 (16)
 На 22 юни 2017 г. Южна Африка потвърди наличието на високопатогенна инфлуенца по птиците от подтип H5N8 в стопанство за домашни птици на своя територия. Заради потвърденото огнище на високопатогенна инфлуенца по птиците територията на Южна Африка вече не може да се счита за свободна от тази болест; поради тази причина ветеринарните органи на Южна Африка вече не могат да сертифицират пратки с